CELEX: C2007/140/50
Language: da
Date: 2007-06-23 00:00:00
Title: Sag T-120/07: Sag anlagt den 16. april 2007 — MBI Immobilien og MB System mod Kommissionen

23.6.2007   
            
            
               DA
            
            
               Den Europæiske Unions Tidende
            
            
               C 140/29
            
         Sag anlagt den 16. april 2007 — MBI Immobilien og MB System mod Kommissionen
   (Sag T-120/07)
   (2007/C 140/50)
   Processprog: tysk
   Parter
   
      Sagsøgere: MBI Immobilien Verwaltungs GmbH (Neukirch/Lausitz, Tyskland) og MB System GmbH & Co. KG (Nordhausen, Tyskland) (ved Rechtsanwalt G. Brüggen)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Kommissionens beslutning K (2007) 130 endelig udg. af 24. januar 2007 om Forbundsrepublikken Tysklands statsstøtte nr. C 38/2005 (ex NN 52/2004) til Biria-koncernen annulleres,
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgerne anfægter Kommissionens beslutning K(2007) 130 endelig udg. af 24. januar 2007, hvorved Kommissionen erklærede, at Forbundsrepublikken Tysklands statsstøtte, der indeholder tre foranstaltninger, til fordel for Bike Systems GmbH & Co. Thüringer Zweiradwerk KG, Sachsen Zweirad GmbH og Biria GmbH (nu Biria AG), er uforenelig med fællesmarkedet.
   Den første sagsøger er retssuccessor til Biria AG, den anden sagsøger til Bike Systems GmbH & Co. Thüringer Zweiradwerk KG. Sagsøgerne gør gældende, at de er umiddelbart og individuelt berørt af den pågældende kommissionsbeslutning.
   Til støtte for søgsmålet gør sagsøgerne for det første gældende, at der er sket en tilsidesættelse af fællesskabsretten ved en urigtig fortolkning af begrebet godkendt statsstøtte. I den forbindelse anfægter sagsøgeren, at Kommissionen har undladt at lægge den definition af en virksomhed i vanskeligheder til grund i sin beslutning, som fremgår af den af Kommissionen godkendte støtteordning.
   Derudover har Kommissionen tilsidesat fællesskabsretten ved at have foretaget en urigtig bedømmelse af sagens faktiske omstændigheder. Sagsøgerne gør i den forbindelse gældende, at de virksomheder, der er berørt af den anfægtede beslutning, i modsætning til Kommissionens opfattelse, ikke på tidspunktet for ydelsen af støtten var virksomheder i vanskeligheder.
   Endelig finder sagsøgerne, at der foreligger en tilsidesættelse af fællesskabsretten på grund af tungtvejende begrundelsesfejl.